
הכנסת העשרים
מושב שלישי
<פרוטוקול מס' 779>
מישיבת ועדת הכספים
יום שני, א' באב התשע"ז (24 ביולי 2017), שעה 12:50
<סדר היום:>
<צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 (כוספאות סויה, זרעי חמניות)>
נכחו:

<חברי הוועדה:> 
משה גפני – היו"ר
איתן ברושי

אורן אסף חזן

מיקי לוי

<מוזמנים:> 
	יוליה אונגר
	–
	מרכזת בכירה כלכלה, המחלקה לתכנון וכלכלה, רשות המסים, משרד האוצר

	גיא גולדמן
	–
	ממונה חקיקה, רשות המסים, משרד האוצר

	שירלי אביבי
	–
	מנהלת תחום, רשות המסים, משרד האוצר

	דורון סמיש
	–
	רפרנט ממשל ומינהל באג"ת, משרד האוצר

	אורטל גבריאלי חכם
	–
	תקציבאית, חטיבת הנכסים,  משרד האוצר

	ענבר גרינשטיין
	–
	מנהלת תחום סחר בינלאומי, משרד החקלאות ופיתוח הכפר

	עדי אבן חן
	–
	ראש תחום מזונות יבשים, איגוד תעשיות המזון, התאחדות התעשיינים בישראל

	אלעד נצר
	–
	כלכלן, התאחדות התעשיינים

	איתן שיינר
	–
	סמנכ"ל רכש אסטרטגי, שמן תעשיות בע"מ

	רן עמיר
	–
	מנכ"ל, חברת סולבר

	טל שמעון
	–
	סמנכ"ל סחר, חברת סולבר

	יוסי אוחנה
	–
	יועץ לתכנון ובנייה, מרכז השלטון המקומי 

	דוד דהאן
	–
	נציג הארגונים החברתיים בכנסת

	גדעון זאגא
	–
	שדלן/ית (אימפקט ל.א.ב בע"מ)


<ייעוץ משפטי: >
שגית אפיק
שיר שפר
<מנהל הוועדה:>
טמיר כהן
<רישום פרלמנטרי:>
אירית שלהבת
<צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 (כוספאות סויה, זרעי חמניות)>
<היו"ר משה גפני:>
אנחנו עוברים לצו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 – כוספאות סויה וזרעי חמניות. בבקשה, מי מסביר?
<יוליה אונגר:>
אני מן המחלקה לתכנון וכלכלה ברשות המסים. הצו שמונח לפניכם מדבר על כוספה, שהוא מוצר לוואי כאשר מפיקים שמן. בצו מדובר על הארכה של הוראת שעה שהייתה קיימת במשך 3.5 שנים. אנחנו מאריכים אותה ל-5 שנים נוספות. בעצם המצב נותר על כנו, אנחנו לא משנים שום דבר, אבל היה חשוב להמשיך עם הוראת השעה ולהאריך אותה מכיוון שמדובר בתעשייה מקומית ומדובר במוצר מאוד-מאוד אסטרטגי למדינת ישראל. הייתה עלולה להיווצר פגיעה קשה מאוד בתעשייה המקומית אם לא היינו מאריכים את הצו הזה. מדובר על כוספאות סויה וזרעי חמניות. 

אנחנו מאריכים את הצו ל-5 שנים נוספות. מדוע ל-5 שנים ולא להפוך את זה לצו קבוע? כי מדובר במשהו שאנחנו רוצים לבחון. כפי שעשינו בפעם שעברה כשנקבעה הוראת שעה ל-3.5 שנים, גם עכשיו אנחנו רוצים לבחון שאין ריכוזיות-יתר של הענף הזה ושאנחנו רואים שהמחירים נשארים נמוכים, כפי שראינו עד עכשיו. 
<איתן ברושי (המחנה הציוני):>
מתי מתחילה הספירה של 5 השנים?
<יוליה אונגר:>
מ-1 ביוני 2017 עד 1 ביוני 2022. 
<שגית אפיק:>
למעשה ב-2014 הפחתתם ואז גיליתם שטעיתם, קיבלתם את עמדת התעשייה.
<יוליה אונגר:>
הפחתנו, אמנם באחוזים בודדים, אבל ישר התעשייה פנתה אלינו ואמרה שהיא נפגעה. באמת ראינו בבדיקה הכלכלית המעמיקה יותר שעשינו – וגם עכשיו עשינו בדיקה מעמיקה וראינו שהמחירים לא קפצו. 

<היו"ר משה גפני:>
יפה שאתם מודים בטעות בגלל שלפעמים יש מי שלא מודים בטעות.

<יוליה אונגר:>
תוך חודש וחצי חזרנו בנו והודענו.

<איתן ברושי (המחנה הציוני):>
אני מבקש לשאול, איפה כתובים לוחות זמנים מדויקים יותר? שלא תהיה פה תקלה. 
<שגית אפיק:>
לוחות הזמנים כתובים בצו עצמו, כתוב: "1 ביוני 2022". אני רק רוצה להוסיף, מכיוון שאנחנו 3 שבועות לפני סיום מושב, לפי החוק אנחנו צריכים להצביע על זה גם במליאה, בנוסף לאישור בוועדה. 
<היו"ר משה גפני:>
עברנו את השלב הזה, ואת אמרת נכון ובאופן מדויק, בהתחלה הייתה טעות ואחרי כן חזרתם בכם, זה בסדר גמור, ואחרי כן הארכתם לאור הדיונים עם התעשיינים ב-3.5 שנים. אני מבקש להאריך את זה לזמן כפול, לא ב-5 שנים אלא ב-7 שנים. אני חושב שההיגיון מחייב. 

<יוליה אונגר:>
אני חושבת שזה בסדר.
<שגית אפיק:>
אז את מאשרת שההארכה תהיה ב-7 שנים. אנחנו נניח את הצו במליאה.
<יוליה אונגר:>
בשביל לשנות את זה ל-7 שנים אני צריכה שהות מסוימת. כל צו עובר עכשיו בדיקה. 

<שגית אפיק:>
מכיוון שזה צו שהולך למליאה, אנחנו יכולים לקבוע את המועד בהחלטת הוועדה שאנחנו מניחים במליאה, ומכיוון שיש פה גם הצבעה של המליאה – כבר עשינו את זה בעבר – הארכת מועד של צו אנחנו מאפשרים לעשות באמצעות החלטת ועדת הכספים. בהמשך אתם תפרסמו את הצו המעודכן אחרי החלטת המליאה. 

<גיא גולדמן:>
אחרי שנפרסם את הצו לא נצטרך לחזור לכאן?
<שגית אפיק:>
לא תצטרכו לחזור אלינו. עשינו את זה בעבר בהארכה של צווים שונים. 

צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017
"בתוקף סמכותי לפי סעיפים 3 ו-5 לפקודת תעריף המכס והפטורים, 1937, לפי סעיף 1 לחוק מסי מכס ובלו (שינוי תעריף), התש"ט-1949, ולפי סעיף 3 לחוק מס קנייה (טובין ושירותים), התשי"ב-1952, אני מצווה לאמור:

סעיף 1 – תיקון סעיף 1
בסעיף 1 לצו תעריף המכס והפטורים ומס קנייה על טובין (הוראת שעה מס' 5), התשע"ד-2014, במקום "בתקופה שעד יום ז' בסיוון התשע"ז (1 ביוני 2017)" יבוא: "בתקופה שעד יום 1 ביוני 2024"."

נוסיף כאן את התאריך העברי. ההארכה הזאת תהיה במליאה ואתם תפרסמו את הצו. אתם צריכים לפרסם רק הודעה על העדכון של הצו אחרי החלטת הכנסת. נניח את זה היום במליאה. 

<איתן ברושי (המחנה הציוני):>
זה חשוב מאוד. 

<היו"ר משה גפני:>
מי בעד אישור צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 כפי שהוקרא, עם שינוי שנעשה במועדים? מי נגד? מי נמנע?
הצבעה

בעד – 3
נגד – אין 

נמנעים – אין 

צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017, עם התיקון שהוכנסו בו, נתקבל.
<היו"ר משה גפני:>
הצו אושר. תודה רבה.

<הישיבה ננעלה בשעה 12:55.>

